diabas
Store norske leksikon,Realfag,Geologi,Bergarter,Magmatiske bergarter
Diabas, mørk, hard og finkornet magmatisk bergart som opptrer i steiltstående, gjennomskjærende ganger eller sjeldnere i såkalte sills (lagganger som følger lagdelingen i en bergart, oftest flattliggende).
Kjemisk og mineralogisk svarer diabas til basalt og gabbro, med hovedmineraler plagioklas og pyroksen (augitt). I mindre mengder kan kvarts, olivin, nefelin eller hypersthen forekomme. Strukturen er ofte ofittisk (også kalt diabasstruktur), det vil si at plagioklaslister danner et nettverk med pyroksen i mellomrommene. Diabasporfyritt har store strøkorn av plagioklas. Forekomster Diabasganger opptrer i nær sagt alle geologiske formasjoner. Det norske grunnfjellet gjennomsettes på sine steder av et stort antall diabasganger. De er også vanlige i Oslofeltet.De fleste diabasganger er mindre enn 10 meter tykke, men de kan av og til være meget bredere.Grønnsteinsganger er omvandlede diabaser hvor pyroksenen er gått over til aktinolitt og/eller kloritt. Se også doleritt. Les mer i Store norske leksikon bergarter magmatiske bergarter gangbergarter